ສະຫາຍເລຂາທິການໃຫຍ່ ຫງວຽນຝູຈ້ອງ ກ່າວຄຳເຫັນທີ່ພິທີສະເຫຼີມສະຫຼອງ (ພາບ: TTXVN)
ວັນທີ 18 ກໍລະກົດ 2017, ຢູ່ທີ່ນະຄອນຫຼວງ ຮ່າໂນ້ຍ, ຄະນະບໍລິຫານງານສູນກາງພັກ, ສະພາແຫ່ງຊາດ, ປະທານປະເທດ, ລັດຖະບານ, ຄະນະກຳມະການສູນກາງແນວໂຮມປະເທດຊາດຫວຽດນາມ ແລະ ນະຄອນຮ່າໂນ້ຍ ໄດ້ຈັດຕັ້ງພິທີສະເຫຼີມສະຫຼອງ ວັນສ້າງຕັ້ງການພົວພັນທາງການທູດກວຽດນາມ-ລາວ ຄົບຮອບ 55 ປີ (5/9/1962 - 5/9/2017) ແລະ ວັນເຊັນສົນທິສັນຍາມິດຕະພາບແລະການຮ່ວມມືຫວຽດນາມ-ລາວ ຄົບຮອບ 40 ປີ (18/7/1977 - 18/7/2017). ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ມາຮ່ວມແລະກ່າວຄຳເຫັນທີ່ພິທີ. ວາລະສານກອມມູນິດຂໍເປັນກຽດແນະນຳຄຳປາໄສດັ່ງກ່າວ:
ຮຽນບັນດາຜູ້ແທນ, ບັນດາແຂກຜູ້ມີກຽດ,
ຮຽນບັນດາສະຫາຍຫວຽດນາມ ແລະ ລາວ,
ມື້ນີ້, ດ້ວຍຄວາມເອກອ້າງທະນົງໃຈ, ຄວາມເບີກບານມ່ວນຊື່ນ ຕໍ່ໜ້າບັນດາບາດກ້າວຂະຫຍາຍຕົວທີ່ດີງາມທີ່ສຸດ ຂອງສາຍພົວພັນແບບພິເສດລະຫວ່າງສອງປະເທດຫວຽດນາມ ແລະ ລາວ, ພວກເຮົາດີໃຈທີ່ໄດ້ມາເຕົ້າໂຮມຢູ່ທີ່ນີ້ ເພື່ອສະເຫຼີມສະຫຼອງວັນສ້າງຕັ້ງການພົວພັນທາງການທູດຫວຽດນາມ-ລາວ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບແລະການຮ່ວມມືຫວຽດນາມ-ລາວ ຄົບຮອບ 40 ປີ ຢ່າງສົມກຽດ.
ໃນບັນຍາກາດທີ່ເຕັມໄປດ້ວຍຄວາມສາມັກຄີມິດຕະພາບ ແລະ ໃນຄວາມເບີກບານມ່ວນຊື່ນລວມຂອງສອງຊາດ, ພວກເຮົາສະແດງຄວາມຍິນດີທີ່ສຸດທີ່ໄດ້ຕ້ອນຮັບຄະນະຜູ້ແທນຂັ້ນສູງຂອງພັກແລະລັດລາວ ໂດຍສະຫາຍ ພັນຄຳ ວິພາວັນ, ກຳມະການກົມການເມືອງ, ຜູ້ປະຈຳການຄະນະເລຂາທິການ, ຮອງປະທານປະເທດແຫ່ງສາທາລະນະລັດ ປະຊາທິປະໄຕ ປະຊາຊົນລາວ ນຳໜ້າມາຮ່ວມພິທີສະເຫຼິມສະຫຼອງທີ່ສົມກຽດນີ້ ແລະ ນຳເອົາໄມຕີຈິດມິດຕະພາບອັນດີງາມ ຄວາມສະໜິດສະໜົມ ມາໃຫ້ພັກ, ລັດ ແລະ ປະຊາຊົນຫວຽດນາມ.
ຕາງໜ້າການນຳພັກ, ລັດ ແລະ ປະຊາຊົນຫວຽດນາມ, ຂ້າພະເຈົ້າຂໍຝາກຄວາມຮັກແພງແລະຄວາມອວຍພອນໄຊອັນປະເສີດທີ່ສຸດ ມາຍັງສະຫາຍ ຄຳພັນ ວິພາວັນ, ບັນດາສະຫາຍລາວທີ່ມີໜ້າຢູ່ທີ່ນີ້ ແລະ ຜ່ານບັນດາສະຫາຍ ຂ້າພະເຂົ້າຂໍຝາກຄວາມຮັກແພງແລະຄວາມອວຍພອນໄຊອັນປະເສີດທີ່ສຸດ ໄປຍັງພັກ, ລັດ ແລະ ປະຊາຊົນລາວອ້າຍນ້ອງ.
ຮຽນບັນດາສະຫາຍແລະເພື່ອນທັງຫຼາຍ,
ຫວຽດນາມ ແລະ ລາວເປັນສອງປະເທດເພື່ອນບ້ານໃກ້ຄຽງ, ມີພູຜາປ່າດົງ ແມ່ນ້ຳລຳເຊຕິດຈອດກັນ, ຮ່ວມກັນກິນນ້ຳໃນແມ່ນ້ຳຂອງ ແລະ ອີງໃສ່ສາຍພູຫຼວງທີ່ໃຫຍ່ໂຕມະໂຫຖານ, ປະຊາຊົນສອງປະເທດມີສາຍພົວພັນທີ່ເປັນມູນເຊື້ອ, ຊື່ສັດຕໍ່ກັນແລະຕິດພັນສະໜິດແໜ້ນນຳກັນມາແຕ່ດົນນານ. ພິເສດ, ນັບແຕ່ເມື່ອມີການກໍ່ຕັ້ງແລະນຳພາຂອງພັກກອມມູນິດອິນດູຈີນ, ຕໍ່ມາແມ່ນ ພັກກອມມູນິດຫວຽດນາມ ແລະ ພັກປະຊາຊົນປະຕິວັດລາວ, ສາຍພົວພັນນັ້ນນັບມືນັບໄດ້ເປີດກວ້າງແລະຂະຫຍາຍຕົວ, ແລະໄດ້ຮັບການຍົກສູງຂຶ້ນທາງດ້ານຄຸນນະພາບ. ດ້ວຍທິດນຳທີ່ມີຈິດໃຈມະນຸດອະລິຍະທຳແລະມີຄວາມໝາຍເລິກເຊິ່ງ ທີ່ປະທານໂຮ່ຈີມິນຊີ້ແຈງ "ຊ່ວຍເຫຼືອເພື່ອນແມ່ນຕົນຊ່ວຍຕົນເອງ" ສອງຊາດຫວຽດນາມແລະລາວໄດ້ຄຽງບ່າຄຽງໄຫຼ່ກັນ, ຮ່ວມທຸກຮ່ວມສຸກນຳກັນ, ກໍ່ສ້າງໄມຕີຈິດມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ, ກາຍເປັນຊັບສົມບັດອັນລ້ຳຄ່າ, ແຫຼ່ງພະລັງອັນປະເສີດ ແລະ ປັດໄຈອັນສຳຄັນທີ່ສຸດ ທີ່ຮັບປະກັນຜົນສຳເລັດຂອງແຕ່ລະປະເທດ.
ຮຽນບັນດາສະຫາຍແລະເພື່ອນທັງຫຼາຍ,
ກ່ອນໜ້ານີ້ 55 ປີ, ໃນສະພາບການຕໍ່ສູ້ຕ້ານອາເມລິກາ, ກູ້ຊາດຂອງປະຊາຊົນຫວຽດນາມແລະປະຊາຊົນລາວ ກ້າວເຂົ້າສູ່ໄລຍະຫຍຸ້ງຍາກ ດຸເດືອດ, ແຕ່ດ້ວຍບັນດາໄຊຊະນະທີ່ສຳຄັນທາງດ້ານການເມືອງ, ການທະຫານ, ການທູດຂອງການປະຕິວັດລາວ, ສັນຍາເຊີແນວ ປີ 1962 ກ່ຽວກັບລາວໄດ້ຮັບການລົງນາມ, ເປີດໄລຍະແຫ່ງການຂະຫຍາຍຕົວໃໝ່ ໃຫ້ແກ່ການປະຕິວັດສອງປະເທດລາວ ແລະ ຫວຽດນາມ. ດ້ວຍໂອກາດແລະເງື່ອນໄຂສະດວກດັ່ງກ່າວນັ້ນ, ສອງປະເທດໄດ້ສ້າງຕັ້ງການພົວພັນທາງການທູດຢ່າງເປັນທາງການຂຶ້ນ ໃນວັນທີ 5 ກັນຍາ 1962. ນີ້ແມ່ນເຫດການປະຫວັດສາດທີ່ສຳຄັນ, ເປັນຫຼັກໝາຍທີ່ສຳຄັນທີ່ສຸດ ໃນການພົວພັນລະຫວ່າງສອງປະເທດ, ຢືນຢັນຄວາມຜູກພັນຊະຕາກຳຂອງສອງຊາດ ໃນການຕໍ່ສູ້ຍາດເອົາເອກະລາດແຫ່ງຊາດ ແລະ ໂຮມປະເທດເປັນເອກະພາບ ຂອງປະຊາຊົນແຕ່ລະປະເທດ.
ພາຍຫຼັງທີ່ສອງປະເທດໄດ້ຮັບການປົດປ່ອຍຢ່າງສົມບູນໃນປີ 1975, ເພື່ອເຮັດໃຫ້ຄວາມພົວພັນຫວຽດນາມ-ລາວ ຂະຫຍາຍຕົວຮອບດ້ານ ແລະ ນັບມື້ນັບເຂົ້າສູ່ລວງເລິກ, ສອງປະເທດໄດ້ເຊັນສົນທິສັນຍາມິດຕະພາບແລະການຮ່ວມມື ໃນວັນທີ 18 ກໍລະກົດ 1977, ໃນນັ້ນເນັ້ນໜັກ: "ຄວາມພົວພັນພິເສດຫວຽດນາມ-ລາວ, ຄວາມສາມັກຄີແບບສູ້ຮົບແລະນ້ຳໃຈມິດຕະພາບທີ່ບໍ່ມີສິ່ງໃດອາດຈະສັ່ນສະເທືອນໄດ້ລະຫວ່າງປະຊາຊົນຫວຽດນາມແລະປະຊາຊົນລາວ, ນ້ຳໃຈມິດສະຫາຍທີ່ຍິ່ງໃຫຍ່ ລະຫວ່າງພັກກອມມູນິດຫວຽດນາມ ແລະ ພັກປະຊາຊົນປະຕິວັດລາວ ທີ່ໄດ້ຫຼໍ່ຫຼອມໃນຫຼາຍສິບປີແຫ່ງການຮ່ວມທຸກຮ່ວມສຸກ, ຮ່ວມກັນສູ້ຮົບ, ຮ່ວມກັນເອົາຊະນະພວກສັດຕູຜູ້ຮຸກຮານ, ພ້ອມກັນຮ່ວມມືແລະຊ່ວຍເຫຼືອກັນກໍ່ສ້າງປະເທດ ແມ່ນມູນເຊື້ອທີ່ລ້ຳຄ່າ, ກຳລັງແຮງທີ່ຊະນະເລີດຂອງສອງຊາດ, ສອງພັກ...". ສີ່ສິບປີຜ່າມມາ, ສົນທິສັນຍານັ້ນໄດ້ກາຍເປັນພື້ນຖານການເມືອງ, ກົດໝາຍທີ່ສຳຄັນ ເພື່ອປັບປຸງແລະພັດທະນາການພົວພັນລະຫວ່າງສອງປະເທດຢ່າງບໍ່ຢຸດຢັ້ງ, ຮັບໃຊ້ຢ່າງໄດ້ການໄດ້ງານໃຫ້ແກ່ພາລະກິດສ້າງສາແລະພັດທະນາປະເທດຊາດ ຂອງແຕ່ລະປະເທດ.
ຫວນຄືນໄລຍະທາງປະຫວັດສາດ 55 ປີທີ່ຜ່ານມາ, ພວກເຮົາສາມາດມີຄວາມເອກອ້າງທະນົງໃຈ ກ່ຽວກັບວິວັດການສ້າງຕັ້ງແລະພັດທະນາ ຂອງການພົວພັນແບບພິເສດ, ຫາຍາກ ລະຫວ່າງ 2 ຊາດ. ຍ້ອນວ່າ, ນັ້ນແມ່ນສາຍພົວພັນທີ່ໄດ້ພັດທະນາແບບຍືນຍົງ ຈາກການພົວພັນທີ່ເປັນມູນເຊື້ອສະໜິດແໜ້ນ ກາຍເປັນການພົວພັນແບບພິເສດ ໂດຍປະທານໂຮ່ຈີມິນເປັນຜູ້ຕັ້ງຮາກຖານ ແລະ ພ້ອມກັບບັນດາສະຫາຍ ປະທານໄກສອນ ພົມວິຫານ, ປະທານ ສຸພານຸວົງ ແລະ ບັນດາການນຳຂອງສອງພັກ, ສອງປະເທດ ອອກແຮງເພີ່ມພູນຄູນສ້າງ; ນັ້ນແມ່ນການພົວພັນທີ່ສະແດງໃຫ້ເຫັນຄວາມມຸ່ງມາດປາດຖະນາຂອງປະຊາຊົນ 2 ປະເທດ ແມ່ນຄວາມສາມັກຄີ ຊ່ວຍເຫຼືອກັນຕ້ານສັດຕູໂຕດຽວ, ສ້າງຕັ້ງການພົວພັນສະເໝີພາບ, ເປັນເຈົ້າຕົນເອງ, ມິດຕະພາບ, ຮ່ວມມືຕ່າງຝ່າຍຕ່າງມີຜົນປະໂຫຍດ ລະຫວ່າງ 2 ປະເທດ; ນັ້ນແມ່ນການພົວພັນຮ່ວມມືຮອບດ້ານ, ຍືນຍົງ ມີລັກສະນະລຸລ່ວງໃນຕະຫຼອດບັນດາ ໄລຍະປະຫວັດສາດ, ບັນດາໄລຍະທາງ, ບາດກ້າວກ່ອນກະກຽມໃຫ້ບາດກ້າວຕໍ່ໄປສືບຕໍ່ຂະຫຍາຍຕົວ ນຳມາເຊິ່ງບັນດາໄຊຊະນະປະຫວັດສາດ ໃຫ້ແກ່ 2 ປະເທດຫວຽດນາມ, ລາວ ໃນພາລະກິດຕໍ່ສູ້ຍາດເອົາເອກະລາດແຫ່ງຊາດໃນເມື່ອກ່ອນ ແລະ ພາລະກິດແຫ່ງການປ່ຽນແປງໃໝ່, ສ້າງສາປະເທດຊາດ ພ້ອມກັນກ້າວຂຶ້ນສັງຄົມນິຍົມໃນປະຈຸບັນ.
ຮຽນບັນດາສະຫາຍແລະເພື່ອນທັງຫຼາຍ,
ພັກ, ລັດ ແລະ ປະຊາຊົນຫວຽດນາມຍາມໃດກໍ່ຮັບຮູ້ຢ່າງເລິກເຊິ່ງວ່າ ແຕ່ລະໄຊຊະນະໃນພາລະກິດການຕໍ່ສູ້ປົດປ່ອຍຊາດ, ໂຮມປະເທດຊາດເປັນເອກະພາບກ່ອນໜ້ານີ້ ກໍ່ຄືແຕ່ລະຜົນສຳເລັດໃນການປ່ຽນແປງໃໝ່, ກໍ່ສ້າງແລະປົກປັກຮັກສາປະເທດໃນປະຈຸບັນ ຂອງປະຊາຊົນຫວຽດນາມ ລ້ວນແຕ່ຕິດແໜ້ນກັບຄວາມສາມັກຄີ, ການສະໜັບສະໜູນ ຊ່ວຍເຫຼືອອັນລ້ຳຄ່າ, ສຸດອົກສຸດໃຈ ຂອງພັກ, ລັດ ແລະ ປະຊາຊົນລາວບັນດາເຜົ່າ. ໃນໂອກາດນີ້, ພວກຂ້າພະເຈົ້າຂໍສະແດງຄວາມຮູ້ບຸນຄຸນຢ່າງເລິກເຊິ່ງຕໍ່ພັກປະຊາຊົນປະຕິວັດລາວ, ປະເທດ ສປປ ລາວ, ປະຊາຊົນລາວ ທີ່ໄດ້ສາມັກຄີ ໃຫ້ການສະໜັບສະໜູນ ຊ່ວຍເຫຼືອ ແກ່ພັກ, ລັດ ແລະ ປະຊາຊົນຫວຽດນາມ. ໃນໝາກຫົວໃຈຂອງປະຊາຊົນຫວຽດນາມແຕ່ລະຄົມໃນມື້ນີ້ແລະໃນພາຍໜ້າ ຈະຈົດຈຳຄຳຕັກເຕືອນຂອງປະທານ ໂຮ່ຈີມິນ "ສອງຊາດຫວຽດ-ລາວໄດ້ ຝັງຄວາມຮັກຢູ່ໃນໃຈ, ຮົ່ງຮ່າ ທັງແມ່ຂອງ ບໍ່ເລິກປຸນປານໄດ້" ໄວ້ຕະຫຼອດການ.
ລາຍການສະແດງສິລະປະພິເສດ ຊົມເຊີຍພິທີສະເຫຼີມສະຫຼອງ. (ພາບ: TTXVN)
ເປັນສະຫາຍ ອ້າຍນ້ອງທີ່ສະໜິດສະໜົມ, ພວກຂ້າພະເຈົ້າຮູ້ສຶກດີອົກດີໃຈທີ່ສຸດ ກ່ຽວກັບຜົນສຳເລັດອັນໃຫຍ່ຫຼວງ ທີ່ພັກ, ລັດ ແລະ ປະຊາຊົນລາວ ບັນລຸໄດ້ໃນຕະຫຼອດໄລຍະປະຕິວັດອັນສະຫງ່າງາມຂອງຕົນ. ໃນເງື່ອນໄຂທີ່ມີຄວາມຫຍຸ້ງຍາກ ສິ່ງທ້າທາຍຫຼາຍຢ່າງ, ປະຊາຊົນລາວພາຍໃຕ້ການນຳພາອັນສະຫຼາດສ່ອງໃສຂອງພັກປະຊາຊົນປະຕິວັດລາວ, ໄດ້ເສີມຂະຫຍາຍມູນເຊື້ອປະຕິວັດອົງອາດກ້າຫານ, ຕັ້ງໜ້າພະຍາຍາມບັນລຸເຖິງຜົນສຳເລັດອັນໃຫຍ່ຫຼວງຫຼາຍຢ່າງທີ່ໜ້ານິຍົມນັບຖືທີ່ສຸດ ໃນພາລະກິດການກໍ່ສ້າງ ພັດທະນາເສດຖະກິດ-ສັງຄົມ, ຮັກສາຄວາມສະຫງົບ ການປ້ອງກັນປະເທດຢ່າງໜັກແໜ້ນ, ປົວແປງຊີວິດການເປັນຢູ່ຂອງປະຊາຊົນ, ເປີດກວ້າງການພົວພັນກັບຕ່າງປະເທດ. ພວກຂ້າພະເຈົ້າຂໍອວຍພອນຊົມເຊີຍຢ່າງສຸດໃຈ ຕໍ່ບັນດາຜົນສຳເລັດທີ່ມີລັກສະນະປະຫວັດສາດ ທີ່ພັກ, ລັດ ແລະ ປະຊາຊົນລາວອ້າຍນ້ອງຍາດມາໄດ້ໃນ 30 ປີແຫ່ງການປ່ຽນແປງໃໝ່ ແລະ ບັນດາຜົນງານທີ່ສຳຄັນ ໃນກວ່າໜຶ່ງປີແຫ່ງການຜັນຂະຫຍາຍປະຕິບັດມະຕິກອງປະຊຸມໃຫຍ່ຄັ້ງທີ X ຂອງພັກປະຊາຊົນປະຕິວັດລາວ ແລະ ເຊື່ອໝັ້ນວ່າ, ພາຍໃຕ້ການນຳພາຂອງພັກປະຊາຊົນປະຕິວັດລາວ, ການຄຸ້ມຄອງບໍລິຫານຂອງລັດຖະບານແຫ່ງ ສປປ ລາວ, ການຕິດຕາມກວດກາຂອງສະພາແຫ່ງຊາດລາວ, ປະເທດລາວຈະປະຕິບັດມະຕິກອງປະຊຸມໃຫຍ່ຄັ້ງທີ X ຂອງພັກ ແລະ ແຜນການພັດທະນາເສດຖະກິດ-ສັງຄົມ 5 ປີຄັ້ງທີ VIII ຢ່າງສຳເລັດມີໄຊ; ປະສົບຜົນສຳເລັດໃນການກໍ່ສ້າງປະເທດລາວສັນຕິພາບ, ເອກະລາດ, ປະຊາທິປະໄຕ, ເອກະພາບ ແລະ ວັດທະນາຖາວອນ ຕາມເປົ້າໝາຍສັງຄົມນິຍົມ, ອິດທິພົນແລະຖານະບົດບາດຂອງປະເທດ ສປປ ລາວ ໄດ້ຮັບການຍົກສູງຂຶ້ນຢ່າງບໍ່ຢຸດຢັ້ງຢູ່ໃນພາກພື້ນ ແລະ ໃນເວທີສາກົນ.
ຮຽນບັນດາສະຫາຍແລະເພື່ອນທັງຫຼາຍ,
ໃນສະພາບການໂລກແລະພາກພື້ນມີການຜັນປ່ຽນຢ່າງສັບສົນຄືປະຈຸບັນ, ສອງປະເທດພວກເຮົາພວມຢືນຕໍ່ໜ້າໂອກາດດີຫຼາຍຢ່າງ ແຕ່ກໍ່ຕ້ອງປະເຊີນໜ້າກັບຄວາມຫຍຸ້ງຍາກ ສິ່ງທ້າທາຍໃໝ່ບໍ່ໜ້ອຍ; ບັນດາບົດຮຽນປະສົບການປະຫວັດສາດຂອງສາຍພົວພັນທີ່ເປັນແບບຢ່າງຫວຽດນາມ-ລາວ, ລາວ-ຫວຽດນາມ; ບັນດາແນວຄິດຊີ້ນຳແລະເນື້ອໃນຮ່ວມມື ທີ່ລະບຸໄວ້ໃນສັນທິສັນຍາມິດຕະພາບແລະການຮ່ວມມື ຍັງມີຄຸນຄ່າເໝືອນເດີມ, ແລະ ເປັນເສັ້ນໄໝແດງສອດຮ້ອຍຕະຫຼອດວິວັດທະນາການພັດທະນາຂອງສາຍພົວພັນລະຫວ່າງສອງພັກ, ສອງລັດ ແລະ ປະຊາຊົນສອງປະເທດ. ອາດຈະເຫັນໄດ້ວ່າ, ການພົວພັນລະຫວ່າງສອງປະເທດພວມນັບມື້ນັບເຂົ້າສູ່ລວງເລິກ, ແທດເໝາະຕົວຈິງ ແລະ ມີປະສິດທິຜົນໃນທຸກໆຂົງເຂດ ດ້ວຍຫຼາຍຮູບການຮ່ວມມືທີ່ອຸດົມສົມບູນ, ຫຼາກຫຼາຍ ໃນບັນດາສາຍພັກ, ລັດ ແລະ ປະຊາຊົນ; ລະຫວ່າງບັນດາຂະແໜງການແລະບັນດາທ້ອງຖິ່ນ; ໃນການຮ່ວມມືສອງຝ່າຍແລະຫຼາຍຝ່າຍ. ການພົວພັນທາງດ້ານການເມືອງໄດ້ຮັບຄວາມເອົາໃຈໃສ່ເປັນສຳຄັນ, ນັບມື້ນັບຖືບົດບາດເປັນແກ່ນສານ, ກຳນົດທິດໃນການພົວພັນຮ່ວມມືທັງໝົດ; ບັນດາກົນໄກຮ່ວມມືທີ່ມີຢູ່ໃນປະຈຸບັນລະຫວ່າງສອງພັກ, ສອງລັດ ສືບຕໍ່ເສີມຂະຫຍາຍປະສິດທິຜົນເປັນຢ່າງດີ.
ການຮ່ວມມືດ້ານເສດຖະກິດ, ການຄ້າ ແລະ ການລົງທຶນ ສືບຕໍ່ໄດ້ຮັບການຊຸກຍູ້, ກາຍເປັນຮາກຖານຍາວນານໃນການພົວພັນລະຫວ່າງສອງປະເທດ. ການຮ່ວມມືດ້ານການປ້ອງກັນປະເທດ, ປ້ອງກັນຄວາມສະຫງົບ ແລະ ການຕ່າງປະເທດ ນັບມື້ນັບແໜ້ນແຟ້ນ ແລະ ເຂົ້າສູ່ລວງເລິກ, ບັນລຸປະສິດທິຜົນທີ່ຕັ້ງໜ້າ ແລະ ຖືບົດບາດເປັນເສົາຄ້ຳໃນການພົວພັນລະຫວ່າງສອງປະເທດ. ການຮ່ວມມືດ້ານວັດທະນະທຳ, ສຶກສາ-ກໍ່ສ້າງ, ສາທາລະນະສຸກ, ວິທະຍາສາດ-ເຕັກນິກ ໄດ້ຮັບຜົນງານຫຼາຍຢ່າງທີ່ຕັ້ງໜ້າ, ເພີ່ມເຕີມທ່າດີໃຫ້ແກ່ກັນໃນຂະບວນວິວັດການປ່ຽນແປງໃໝ່ ແລະ ການພັດທະນາ. ສອງປະເທດລາວແລະຫວຽດນາມພວມຍູ້ແຮງການປ່ຽນແປງໃໝ່, ເປັນເຈົ້າການແລະຕັ້ງໜ້າເຊື່ອມໂຍງເຂົ້າກັບສາກົນ, ປະຊາຊົນສອງປະເທດພວມຕັ້ງໜ້າຜັນຂະຫຍາຍປະຕິບັດມະຕິກອງປະຊຸມໃຫຍ່ຂອງແຕ່ລະພັກ ແລະ ພ້ອມກັນສູ້ຊົນກໍ່ສ້າງປະເທດຊາດຮັ່ງມີ, ປະຊາຊົນສອງປະເທດມີຊີວິດການເປັນຢູ່ອິ່ມໜຳສຳລານ ຜາສຸກ ມີເສລີພາບ, ປະກອບສ່ວນອັນຕັ້ງໜ້າເຂົ້າໃນພາລະກິດສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະ ຄວາມກ້າວໜ້າທາງສັງຄົມໃນໂລກ.
ເພື່ອເພີ່ມທະວີການຮ່ວມມືຮອບດ້ານ, ນຳເອົາການພົວພັນແບບພິເສດຫວຽດນາມ-ລາວ, ລາວ-ຫວຽດນາມ ຂຶ້ນສູ່ລະດັບສູງໃໝ່, ສອງຝ່າຍຄວນສືບຕໍ່ເພີ່ມເຕີມ, ບູລະນະບັນດາກົນໄກ ນະໂຍບາຍ ແລະ ການຈັດຕັ້ງຊີ້ນຳປະຕິບັດຢ່າງມີປະສິດທິຜົນ ຕໍ່ບັນດາຂໍ້ຕົກລົງແລະບັນດາເປົ້າໝາຍຍຸດທະສາດທີ່ໄດ້ວາງອອກມາ ດ້ວຍວິໄສທັດກວ້າງກວ່າ, ຮອບດ້ານແລະຍາວນານກວ່າ ແນໃສ່ປັບປຸງ ເພີ່ມທະວີ ແລະ ພັດທະນາສາຍພົວພັນສາມັກຄີພິເສດ, ການຮ່ວມມືຮອບດ້ານລະຫວ່າສອງປະເທດຫວຽດນາມແລະລາວ ຢ່າງບໍ່ຢຸດຢັ້ງ. ເຖິງວ່າຈະຫຍຸ້ງຍາກລຳບາກປານໃດກໍ່ຕາມ ພວກເຮົາກໍ່ຕັດສິນໃຈຮັກສາແລະປົກປ້ອງສາຍພົວພັນຫວຽດນາມ-ລາວເໝືອນດັ່ງຮັກສາແກ່ນຕາຂອງຕົນ ເພື່ອໃຫ້ສາຍພົວພັນມິດຕະພາບລາວ-ຫວຽດນາມ "ໝັ້ນຄົງຂະໜົງແກ່ນຊົ່ວກາລະນານ" ຄືທີ່ປະທານໄກສອນ ພົມວິຫານ ໄດ້ຢືນຢັນ.
ອວຍພອນໄມຕີຈິດມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານຫວຽດນາມ-ລາວ ຈົ່ງສວຍສົດງົດງານ ແລະ ໝັ້ນຄົງຂະໜົງແກ່ນຕະຫຼອດກາລະນານ.
ອວຍພອນບັນດາສະຫາຍການນຳ, ອະດີດການນຳພັກ, ລັດ ແລະ ບັນດາສະຫາຍລາວແລະຫວຽດນາມທຸກຄົນ ຈົ່ງມີສຸຂະພາບເຂັ້ມແຂງ, ມີຄວາມຜາສຸກ ແລະ ປະສົບຜົນສຳເລັດອັນດີງາມ.
ຂອບໃຈບັນດາສະຫາຍແລະເພື່ອນທັງຫຼາຍ./.
ຕາມ: ສຳນັກຂ່າວສານຫວຽດນາມ (TTXVN)